
Ата –салтқа берік
Наурыз мейрамын шетелдегі қандастарымыз да ерекше атап өтеді. Мәселен, Моңғолия қазақ тары асыға күтіп, ерекше ықыласпен тойлайтын мерекелердің бірі - әз-Наурыз. Мереке үш күн тойланады. Ел Президенті бір тудың астында, бірге ғұмыр кешіп жатқан қазақтарды ұлттық мерекемен құттықтап татулық, бейбітшілік тілейді. Осы елдің дамуына үлесін қосып жүрген қазақтарды марапаттау дәстүрі қалыптасқан.
Қазақтар көп шоғырланған Баян-Өлгий аймағында мерекені тойлау 22-ші наурызда бастау алады. Ұлттық киімдер киіп, түрлі ойындар ойнатылады. Дастарқан жайылып, наурыз көже да- йындалады. Жиналғандарға көжеден бөлек, ет және сүт өнімдері ұсынылады. Моңғолдар да келіп, біздің салт-дәстүрімізбен танысып, ойын-сауықтарымызды тамашалайды. Жастар алтынбақан жанында ұлттық ойындар ойнайды. Көкпар, бәйге, қыз қуу, жамбы ату ұйымдастырылады. Тұрғындар бір-бірін қонаққа шақырып, қыстан қалған еттен ауыз тиеді. Ұлттық киімдер, ұлттық нақыштағы бұйымдарды көрмеге қойып, ән шырқалып, үлкен той болады. Тамақ әзірлегенде қазанды толтырып пісіреді. Бұл қазан толса, ризық мол болады деген ниетке саяды. Киіз үйлерге келген қонақтар наурыз көжеден ауыз тиеді. Бұл күні адамдар бір- біріне деген реніштерін ұмытып, кешірімді болады.
Көнеден қалған ырымдардың бірі - киелі деп санаған ағаш бұталарына, тау-тастарға ақтық байлау. Мәселен, "Жалғыз ағаш” жайлауында таудан әртүрлі дертке шипа саналатын арасан суы сарқырап ағады. Көктем шыға шипа іздеп келіп-кететін халықтың қарасы көп болады. Арасанның басына келгендердің барлығы қолдарында бір қарыс ақ шүберек ала келіп, ағаштарға, тастарға байлап кететін болған. Бұл “ақтық байлау” деп аталады. Ақтықты жаңа көтерген шаңыраққа, жүйрік аттың жал-құйрығына да ырымдап байлап жатады. Ақ - жақсылықтың нышаны, ал қара жамандықтың белгісі деген ұғым бар. Олай болса ақтық байлаудың астарында, жақсы болу, жақсылыққа жору, жақсылықты тілеу мақсаты жатыр.
Наурыз дастарқанында үлкен кісілердің жауырын сүйегін мүжігеннен кейін оған қарап жорамал жасап отыратынын талай көрдім. Жауырынның шұңқыр жағы терең болса, қарынымыз тоқ болады. Қыр жағы өткір болса, жүйрік атымыз болады. Жауырын сүйе- гінің етек жағы кең болса, қора толы ұсақ малымыз болады деп жататын.
Атамекеннен жырақта жүрсе де ұлттық салт-дәстүрлерді ұмытпай, оны өзгелерге насихат- тап жүрген алыстағы ағайындарға риза боласың.

